
2009թ.-ի նոյեմբերի 24-ին հարուցվել է քրեական գործ քննիչ Ս.Վ-ի կողմից կաշառք ստանալու փաստի առիթով: Նոյեմբերի 26-ին Ս.Վ.-ին մեղադրանք է առաջադրվել ՀՀ քրեական օրենսգրքի 311-րդ հոդվածի 2-րդ մասով և նույն մեղադրանքով 2010թ.-ի հունիսի 1-ին քրեական գործը հաստատված մեղադրական եզրակացությամբ ուղարկվել է դատարան:
Ըստ մեղադրական եզրակացության՝ Ս.Վ.-ին վերագրվող հանցագործության հանգամանքները հետևյալն են.
2009թ.-ի նոյեմբերի 15-ին Ս.Վ.-ին է մոտեցել տիկին Ա.Զ.-ն (Ս.Վ.-ին նախկինում անհայտ անձը), ում հետ նա ծանոթացել է Պ.Պ.-ի միջոցով: Ա.Զ.-ն խնդրել է կարճել իր որդու նկատմամբ հարուցված քրեական գործը, որը գտնվում էր Ս․Վ-ի վարույթում և որը վերաբերում էր Ա․Զ․-ի որդու կողմից այլ անձին մարմնական վնասվածք պատճառելու հիմքով հարուցված քրեական գործին։ Ա․Զ․-ն քրեական գործը կարճելու համար Ս․Վ․-ին առաջարկում է 3000 ԱՄՆ դոլար կաշառք: Ս.Վ.-ն մերժում է։  Հաջորդ մի քանի օրերի ընթացքում Ա․Զ․-ն շարունակաբար զանգում է Ս․Վ․-ին և առաջարկում հանդիպել, բայց Ս․Վ․-ն հրաժարվում է նրա հետ հանդիպել։ Վերջին հեռախոսային զանգի ժամանակ Ա․Զ․-ն խնդրում է մեղմացնել առաջադրված մեղադրանքը, և դրա համար կրկին առաջարկում է վերը նշված գումարը, սակայն Ս․Վ․-ն հրաժարվում է ընդունել առաջարկը, ինչպես նաև հանդիպել նրա հետ, իսկ խոսակցության վերջում ասում է․<<Տիկին, մի անհանգստացեք, ամեն ինչ լավ կլինի >>։ Ա․Զ․-ն, կարծելով, որ Ս․Վ․-ն համաձայնվել է առաջարկին, հաջորդ օրը, նոյեմբերի 20-ին, կրկին զանգում է, և առաջարկում է հանդիպել, սակայն Ս․Վ․-ն կրկին մերժում է։ Ըստ հետագայում մշակված օպերատիվ տվյալների, այդ օրը Ա․Զ․-ն զանգահարել է Ս․Վ․-ի հեռախոսի համարին տասը անգամ, սակայն Ս․Վ․-ն երկու անգամ է պատասխանել հեռախոսային զանգին։ Նոյեմբերի 22-ին, երբ Ա․Զ-ն զանգահարում է հերթական անգամ, Ս․Վ․-ն ի վերջո համաձայնվում է հանդիպել։ Ըստ օպերատիվ տվյալների, այս վերջին հեռախոսային խոսակցությունը տևել է 50 րոպե։
2009թ.-ի 23-ին Ա.Զ.-ն հանդիպել է Ս.Վ-ին նախապես պայմանավորված սրճարանում, զրուցել առաջարկվող գումարի շուրջ, մասնավորապես՝ փորձել է նվազեցնել հնարավոր կաշառքի չափը: Ս․Վ․-ն հանդիպման ընթացքում ասել է, թե չգիտի, թե կկարողանա օգնել տիկնոջ որդուն, բայց կփորձի մի բան անել և այդ մասին կտեղեկացնի տիկնոջը մի քանի օրից։ Այդ խոսակցությունն ամբողջությամբ ձայնագրվել է Ա.Զ.-ի կողմից իր հեռախոսով:
Հանդիպումից հետո Ա․Զ․-ն գնացել է ոստիկանություն և ներկայացրել հաղորդում հանցագործության մասին, մասնավորապես, որ քննիչ Ս․Վ․-ն համաձայնվել է կաշառք ընդունել։ Որպես ապացույց ներկայացրել է իր կողմից հեռախոսով կատարված ձայնագրությունը։ Հաղորդման հիման վրա հարուցվել է համապատասխան վարույթ, Ա․Զ․-ն տվել է բացատրություն, որից հետո ոստիկանության համապատասխան ստորաբաժանման ղեկավարը դիմել է դատարան՝ Ս.Վ.-ի նկատմամբ «Կաշառքի նմանակում» և <<ներքին դիտում>> օպերատիվ հետախուզական միջոցառումներ (ՕՀՄ-ներ) կատարելու միջնորդությամբ, որը բավարարվել է և ՕՀՄ-ների կատարման օր է նշանակվել 2009թ.-ի դեկտեմբերի 24-ը: 
Հաջորդ օրը Ա․Զ․-ն, նախապես իր վրա կրելով ոստիկանության համապատասխան մասնագետների կողմից ամրացված ձայնագրող սարք և պայուսակում ունենալով նախապես քիմիական եղանակով մշակված գումար, առանց Ս․Վ․-ին նախապես տեղեկացնելու գնացել է նրա աշխատավայր։ Միջանցքում Ս․Վ․-ն զարմացել է տիկնոջը տեսնելով, քանի որ չէր սպասում նրա այցելությանը, այդուհանդերձ, նա հրավիրել նրան իր աշխատասենյակ և առաջարկել նստել իր սեղանի դիմացը գտնվող աթոռին, այնուհետև հարցրել է, թե ինչու է եկել տիկինը և տեղեկացրել է, որ դեռ պարզ չէ, թե կկարողանա օգնել, թե ոչ։ Տիկինը ասել է, որ ինքը իր հետ բերել է գումարը, ըստ նախորդ օրը կայացված պայմանավորվածության, և  նախորոք քիմիական եղանակով մշակված գումարը դրել է Ս․Վ․-ի սեղանի վրա, որը Ս․Վ․-ն վերցրել է ու դրել սեղանի վրա դրված մի թղթապանակի մեջ, միաժամանակ ասելով՝ <<եթե կարողանամ, կօգնեմ>>, իսկ Ա․Զ․․ասել է․ <<վստահ եմ, որ կկարողանաք>>, այնուհետև քննիչից խնդրել է մի բաժակ ջուր, քննիչը նրան ջուր է տվել, որը տիկինը խմել է, հրաժեշտ է տվել քննիչին և դուրս եկել սենյակից, որից անմիջապես հետո ներս են մտել ոստիկանության աշխատակիցները ու ձերբակալել Ս․Վ․-ին։ Խուզարկության արդյունքում հայտնաբերվել է թղթապանակից ներսում դրված գումարով փաթեթը։
Ընդհանուր իրավասության դատարանում Ս․Վ․-ն հայտարարել է, որ Ա.Զ.-ն հրահրել է իրեն վերցնել կաշառքը: Նա նշել է, որ այդ կինը շարունակ իրեն զանգահարում էր, և ինքը, փորձելով ազատվել նրանից, գնացել  է հանդիպմանը, և որ հույս ուներ, որ այդ կինը չէր կարողանալու հավաքել այդքան գումար, որ իրեն վճարեր, իսկ երբ հաջորդ օրը նրան տեսել է իր աշխատասենյակի դռների մոտ, նրան արագորեն հրավիրել է ներս, քանի քանի որ չէր ուզում նրա հետ զրուցել միջանցքում։ Իր նախկին հեռախոսային խոսակցություններից հասկացել էր, որ այդ կինը կարող էր շարունակ նույն միտքը կրկնել ու սովորություն ուներ դիմացինին համոզել, և այդ պատճառով վախեցել էր, որ եթե նրա հետ խոսքի բռնվեր միջանցքում, դա կարող էր երկար տևել և այդպիսով գրավել այլ աշխատակիցների ուշադրությունը, այդ պատճառով էլ ստիպված է եղել նրան հրավիրել իր աշխատասենյակ։ Ի հավելումն, բացատրել է, որ գումարը նրանից ընդունել է զուտ այն պատճառով, որ արագորեն թաքցնի թղթապանակի մեջ, որպեսզի որևէ մեկը այդ պահին ներս մտնելիս չկարծեր, թե ինքը կաշառք էր ընդունում,  և որ պատրաստվում էր գումարը վերադարձնել այդ կնոջը, սակայն չի հասցրել, քանի որ տիկինը արագորեն հեռացել է և դրանից անմիջապես հետո ներս են մտել օպերատիվ աշխատակիցները ու իրեն ձերբակալել։ Բացի դրանից, նա հայտարարել է, որ իշխանությունները չունեին բավարար ծանրակշիռ պատճառ գաղտնի գործողություն ձեռնարկելու համար, և որ իրեն հրահրելով հանցանք կատարելու` սահմանազանցել են հանցագործության նմանակման իրենց լիազորությունները:
Ընդհանուր իրավասության դատարանը մեղավոր է ճանաչել Ս.Վ.-ին ՀՀ քրեական օրենսգրքի 311 հոդվածի 2-րդ մասով: Մեղադրական դատավճիռն ընդհանուր առմամբ հիմնված է Ա.Զ.-ի մասնակցությամբ ձեռք բերված ապացույցների՝ մասնավորապես ՕՀԳ արդյունքների վրա: 

Հարց

Արդյոք հարգվել է Ս․Վ․-ի արդար դատաքննության իրավունքը Կոնվենցիայի 6-րդ հոդվածի 1-ին մասի հիմքով։ 



Պատասխան․ 

Խնդիրը պետք է դիտարկել Կոնվենցիայի 6-րդ հոդվածի 1-ին մասով (արդար դատաքննության իրավունք) և 8-րդ հոդվածով (անձնական կյանքի հարգման իրավունք) սահմանված երկու իրավունքների համատեքստում, բայց անհրաժեշտ է պատասխանել միայն այն հարցին, թե արդյոք անձնական կյանքի հարգման իրավունքի միջամտության արդյունքում ձեռք բերված ապացույցի օգտագործումը խախտել է արդար դատաքննության իրավունքը։  Ուստի, ունկնդիրը կարիք չունի առանձին դիտարկել 8-րդ հոդվածի խախտման հարցը։ 
Օպերատիվ հետախուզական միջոցառման (ՕՀՄ) արդյունքում ձեռք բերված ապացույցի հիման վրա անձի դատապարտման գործերով, երբ գանգատը բերվում է արդար դատաքննության իրավունքի հիմքով, ՄԻԵԴ-ը որպես կանոն հարցի քննարկումը կատարում է հետևյալ հինգ տիրույթներում․ 

· Արդյոք ՕՀՄ-ն իրականացվել է հստակորեն արտահայտված կասկածի առիթով,
· Արդյոք ՕՀՄ-ն իրականացվել է հարուցված վարույթի շրջանակներում, 
· Արդյոք առնվազն մեկ անգամ տեղի է ունեցել ՕՀՄ-ի դատական ստուգում, 
· [bookmark: _Hlk483472795]Արդյոք ՕՀՄ-ն իրականացվել է հանցագործության դրդչության կամ սադրանքի արդյունքում, 
· Արդյոք ՕՀՄ-ի արդյունքում ստացված ապացույցը միակն էր կամ վճռորոշը մեղադրական դատավճռի հիմքում ընկած ապացույցների զանգվածում։ 

Վերը նշված հինգ տիրույթները մանրամասնորեն քննարկվել են դասընթացի ընթացքում՝ այդ մասին տեսաֆիլմի դիտումով և իրավիճակային խնդրի լուծումով։ Առանձին դասընթացով նաև մանրամասն անդրադարձ է կատարվել <<միակ կամ վճռորոշ>> կանոնին։ Հետևաբար, դիտարկենք խնդրի լուծումը վերը նշված չորս տիրույթներից յուրաքանչյուրով։ 

1. Արդյոք ՕՀՄ-ներն իրականացվել են հստակորեն արտահայտված կասկածի  առիթով կամ հիմքով․ 

ՄԻԵԴ-ը այն  կարծիքին է, որ միայն հստակորեն արտահայտված կասկածի հիմքով կարելի է ներխուժել անձի անձնական տիրույթ, նրա դեմ իրականացնել գաղտնի գործողություններ, այսինքն, որ ՕՀՄ-ի թիրախը ընտրվել է ոչ թե պատահականորեն, կուրորեն, այլ փաստի, տեղեկության կամ ապացույցի հիման վրա, որ անձը կատարել է կամ պատրաստվում էր կատարել հանցագործություն և այդ պատճառով հանցագործության նմանակման եղանակով անհրաժեշտ էր ստուգել ստացված փաստական տվյալը։ Փաստորեն, ՕՀՄ-ի առաջնային նպատակը ոչ թե ապացույցի ստացումն է, այլ հնարավոր հանցագործության դիտարկումը, ստուգումը և փաստի (ապացույցի) ամրագրումը։
Տվյալ դեպքում ունկդիրը պետք է վերլուծի այն փաստերը, որոնք ցույց են տալիս, որ ՕՀՄ-ի իրականացման համար ոստիկանությունը ուներ բավարար ու հիմնավոր կասկած, որ քննիչը տվել էր իր համաձայնությունը կաշառք վերցնելու վերաբերյալ։ Այդ իմաստով հիմնական փաստերն են հանցագործության մասին Ա․Զ․-ի հաղորդումը, դրա բովանդակային մասը, հաղորդումից հետո նրա բացատրությունը, որը, ըստ ՄԻԵԴ-ի, կարող է դիտարկվել որպես վկայի ցուցմունք, ինչպես նաև գաղտնի ձայնագրությունը։ Վերջինի մասով կարող  է ծագել տարաձայություն այն իմաստով, թե արդյոք դա կարող է համարվել որպես օրենքով սահմանված կարգով ստացված տվյալ, քանի որ ըստ էության Ա․Զ․-ն խախտել է Անձնական տվյալների պաշտպանության մասին ՀՀ օրենքը՝ առանց անձի համաձայնության մշակելով անձնական տվյալ։ Այդուհանդերձ, ունկնդիրը կարող է պնդել, որ այնքանով, որքանով այդ տվյալը չի օտագործվելու հետագայում որպես ապացույց, և մնացած ապացույցները չեն բխելու այդ էլեկտրոնային կրիչից բխող տվյալներից, օպերատիվ մարմինների կողմից այդ տեղեկության վրա հիմնվելը ոչ թե ապացույց ստանալու, այլ ստացված հաղորդումը ստուգելու նպատակով, որևէ խնդիր չի առաջացնի քրեական դատավարության նպատակով։ Դեպքերի հետագա ընթացքը ցույց տվեց, որ դա այդպես էլ տեղի է ունեցել։ 
Հետևաբար, ունկնդիրը կարող է պնդել, որ ՕՀՄ-ի անցկացման համար օպերատիվ մարմինները ունեցել են բավարար չափով ձևավորված կասկած, հետևաբար անձի անձնական տիրույթ ներխուժելը չի եղել կամայական և, հետևաբար՝ անօրինական։ 

2. Արդյոք ՕՀՄ-ներն իրականացվել են հարուցված վարույթի շրջանակներում․

ՄԻԵԴ-ը այս հանգամանքին ուշադրություն է դարձնում այն պատճառով, որ վարույթի առկայությունը խախտումների ու կամայականությունների դեմ կարևոր երաշխիք է։ Ընդ որում, ՄԻԵԴ-ի համար կարևոր չէ, թե այդ վարույթը ինչպես կկոչվի ազգային տիրույթում՝ հարուցված քրեական գործ, նախաքննություն, հետաքննություն, օպերատիվ-հաշվառման գործ, թե այլ վարույթ։ Կարևոր է, որ լինի ազգային օրենքով սահմանված որևէ վարույթ, որն ունենա հստակորեն սահմանված ընթացակարգեր, վերահսկող մարմին, ժամկետներ, բովանդակություն, և այլն։ Այս ամբողջը, ինչպես արդեն նշվեց, խախտումների և կամայականության դեմ կարևոր երաշխիք է։ Ըստ էության, այս հարցը նախորդ հարցի լույսի ներքո է նաև դիտարկվում, քանի որ եթե ՕՀՄ-ին նախորդել է բավարար չափով ձևավորված կասկած, ուրեմն եղել է նաև վարույթ։
Տվյալ դեպքում ունկնդիրը կարող է պնդել, որ ՕՀՄ-ն իրականացվել է հետաքննության փուլում, օրենքով հստակորեն սահմանված ընթացակարգերի շրջանակներում, որը կարգավորվում է առնվազն երկու օրենքով՝ ՕՀԳ-ի մասին օրենքով և Քրեական դատավարության օրենսգրքով։ Երկու ՕՀՄ-ների անցկացման համար ստացվել է օպերատիվ ստորաբաժանման աշխատակցի հաղորդումը, դրա հիման վրա կազմվել է միջնորդություն դատարան դիմելու համար, և դրա հիման վրա ստացվել է դատարանի թույլտվություն։ Ավելին, նույն վարույթի շրջանակներում կատարվել է նաև թղթադրամների մշակումը քիմիական եղանակով և ներքին դիտման համար անհրաժեշտ սարքավորումների նախապատրաստումը։ Այսինքն, փաստերը բավարար են պնդելու համար, որ օպերատիվ աշխատակիցները և Ա․Զ․-ն որպես համագործակցող անձ չեն գործել ինքնակամ, ինքնանպատակ, առանց իրավասու մարմնի գիտության և վերահսկողության։ Հետևաբար, այս պայմանը նույնպես ապահովված է։ 

3. Արդյոք առնվազն մեկ անգամ տեղի է ունեցել ՕՀՄ-դատական ստուգում

ՄԻԵԴ-ն այս հարցին ուշադրություն է դարձնում հատկապես այն դեպքում, երբ ՕՀՄ-ի անցկացման համար դատարանի թույլտվություն ազգային օրենքով չի պահանջվում, և երբ դատական ստուգումը իրականացվում է գործով դատական քննության ընթացքում։ 
Տվյալ դեպքում ունկնդիրը պետք է ներկայացնի, որ դատական ստուգումը տեղի է ունեցել դեռ հետաքննության փուլում, ըստ ՄԻԵԴ-ի՝ նախաքննության փուլում։ Ավելին, ունկդիրը կարող է պնդել, որ գործով դատաքննության փուլում ըստ էության կրկին տեղի է ունեցել դատական ստուգում, այդուհաներձ, առավել կարևոր է, որ դատական ստուգումը տեղի ունեցած լինի մինչև ՕՀՄ-ի անցկացումը, որը կամայականության դեմ կարևոր երաշխիք է։ Այստեղ ունկդիրը կարող է նաև վերլուծել ՕՀԳ օրենքը՝ նշելով, որ ազգային օրենքը անձնական կյանքի տիրույթ ներխուժման առավել վտանգավոր դեպքերում (ներքին դիտում) սահմանում է բացառապես դատական ստուգման եղանակով ՕՀՄ-ի անցկացման հնարավորություն։ Հետևաբար, այս պայմանը նույպես ապահովված է։ 
  
4. Արդյոք ՕՀՄ-ն իրականացվել է առանց հանցագործության դրդչության կամ սադրանքի: 

Այս հարցի պատասխանը վճռական նշանակություն ունի այս խնդրի և դատավարության արդարացիության հարցի լուծման համար։ Ըստ էության սա ՄԻԵԴ-ի Agent Provocateur (սադրող գործակալ) կոնցեպտն է, որի վերաբերյալ ՄԻԵԴ-ն ունի ընդհարձակ նախադեպային իրավունք։ 
Այd հարցի պատասխանը ունկնդիրը պետք է ստանա քողարկված գործակալի ակտիվ կամ պասիվ բնույթի գործողություններ հասկացության շրջանակներում կատարված վերլուծության հիման վրա, որը մանրամասնորեն քննարկվել է դասընթացի շրջանակներում։  

Ըստ ՄԻԵԴ-ի․ 
<<Ոստիկանության հրահրում է տեղի ունենում այն դեպքում, երբ ՕՀՄ իրականացնող անձինք՝  ոստիկանության աշխատակիցները կամ նրանց հրահանգով գործող անձինք, իրենց գործողությունները չեն սահմանափակում անձի հանցավոր գործունեությունը հիմնականում պասիվ եղանակով քննելով, այլ այնպիսի ազդեցություն են գործադրում անձի վրա, որով սադրում են այնպիսի հանցանքի կատարմանը, որը հակառակ դեպքում չէր կատարվի, և դա անում են, որպեսզի հնարավորություն ստանան հիմնավորել հանցագործության դեպքը՝ այսինքն ստանալ ապացույցներ և իրականացնել քրեական հետապնդում>>:
(ՏեքսեյրաԴեԿաստոն ընդդ․ Պորտուգալիայի, թիվ 44/1997/828/1034 § 36:

Հետևաբար, եթե ունկնդիրը ուզում է հիմնավորել, որ տեղի է ունեցել հանցագործության սադրանք, պետք է ցույց տա, որ Ա․Զ․-ն ակտիվ բնույթի գործողություններ է կատարել, որով սադրել է հանցագործության կատարումը։ Դասընթացների ընթացքում ներկայացվել է ֆաբուլա, թե ինչպես կարելի է զանազանել ակտիվ և պասիվ բնույթի գործողությունները։ Ըստ այդմ, բացատրվել է, որ եթե փաստերը ցույց են տալիս, որ անձի մոտ հանցագործության կատարման նախահակվածությունը ծագել է մինչև գործակալի միջամտությունը (ՕՀՄ-ն), դա խոսում է գործակալի պասիվ բնույթի, հետևաբար՝ իրավաչափ գործողության մասին, իսկ եթե նախահակվածությունը ծագել է գործակալի միջամտությունից հետո, դա խոսում է ակտիվ բնույթի գործողության, հետևաբար՝ դրդչության մասին։ Միաժամանակ, նախահակվածությունը արտահայտում է հանցագործության սուբյեկտիվ հատկանիշը։
ՄԻԵԴ-ը նշված բացատրել է նաև հետևյալ դիրքորոշումներով․ 

<<Գործակալը իր գործողություններով ստեղծում է հանցագործության կատարման համար նպաստավոր պայմաններ, և թույլ է տալիս, որ անձը ազատորեն, իր կամքով օգտվի ստեղծված հնարավորությունից, որի դեպքում նրա գործողությունները օպերատիվ աշխատակիցների կողմից դիտարկվում են և ամրագրվում>>։

Կամ․ 

<<երբ գործակալը միանում է արդեն ընթացքի մեջ գտնվող գործողությանը>>։ 

Ուստի, առաջնորդվելով վերը նշված ֆաբուլայով, ունկդիրը պետք է վերլուծի քննիչի բոլոր գործողությունները մինչև ՕՀՄ-ի իրականացումը և ՕՀՄ-ի իրականացման ժամանակ, որպեսզի պարզի, թե արդյոք մինչև ՕՀՄ-ի պահը քննիչը մոտ ձևավորվել էր հանցավոր նախահակվածությունը, թե դա ձևավորվել էր Ա․Զ․-ի ակտիվ գործողությունների արդյունքում կամ դրանից հետո։  
Մինչև ՕՀՄ-ի անցկացման օրը Ա․Զ․-ն ակտիվ կերպով համոզել է քննիչին վերցնել կաշառք՝ կատարելով բազմաթիվ հեռախոսազանգեր, որոնք երբեմն կատարվում էին անընդհատ ու երբեմն խոսակցությունը տևել է երկար։ Երբեմն քննիչը հստակորեն մերժել է կաշառքի ընդունումը, երբեմն էլ հստակորեն իր կամարտահայտությունը չի դրսևորել, կարծես թե տատանվել է, որը խոսում է նրա մոտ ձևավորվող նախահակվածության մասին։ Այդուհանդերձ, մինչև ՕՀՄ-ի անցկացման օրը քննիչը հստակորեն մերժողական պատասխան չի տվել, և ոչ էլ կաշառքի առաջարկման մասին տեղեկացրել է իր ղեկավարությանը, որը պարտավոր էր անել։ Այս ամենը կարող է խոսել ձևավորվող նախահակվածության մասին, ու թեև դա որոշակի չափով ձևավորվել է Ա․Զ․-ի հեռախոսազանգերի, քննիչին համոզելու, գուցե նաև դրդելու  շնորհիվ, սակայն այդ ամենը տեղի է ունեցել մինչև ՕՀՄ-ի անցկացման օրը, որը կարևոր հանգամանք է հաշվի առնելու համար, քանի որ այդ ամենը չի կարող վերագրվել վարույթն իրականացնող մարմնին։ 
Խիստ մտահոգիչ էր քննիչի կողմից հանդիպմանը գնալը, որն արդեն խոսում է նրա մոտ նախահակվածության ձևավորված առավել բարձր աստիճանի մասին․ եթե հեռախոսազանգը ստացվում է անկախ անձի կամքից և վերահսկողությունից, հանդիպմանը գնալը և մասնակցելը անձի կողմից ինքնակամ գործողության մասին է խոսում, որի ընթացքում նա կիրառում է ջանքեր, դրան հատկացնում է որոշակի ժամանակ, միջոցների կիրառում, որոնք իրենց ամբողջության մեջ խոսում են ձևավորվող մտադրության մասին։
ՕՀՄ-ի անցկացման պահը ամենայն հավանականությամբ տևել է 5-10 րոպե, որի ընթացքում քննիչը կարող էր հստակորեն դրսևորել իր կամարտահայտությունը, որը չի արել։ Ու թեև քննիչը չէր սպասում Ա․Զ․-ի այցին, քանի որ դրա վերաբերյալ հստակ պայմանավորվածություն ձեռք չէր բերվել, աշխատասենյակում տեղի ունեցածը այն դեպքը չէր, երբ անձը մտնում է աշխատասենյակ, գումարը թողնում ու արագորեն հեռանում, որը կարելի է որակել որպես սադրանք։ Տվյալ դեպքում խոսակցությունը տևել է առնվազն մի քանի րոպե, ավելին, նույնիսկ եթե քննիչի համար անսպասելի է եղել գումարի փոխանցումը և իր սեղանի վրա դնելը, նա կարող էր գումարը անմիջապես վերադարձնել։ Նույնիսկ եթե ընդունենք այն հանգամանքը, որ քննիչը շփոթվել է ու գումարը թաքցրել թղթապանակի մեջ, որ այլ անձինք չտեսնեն ու չմտածեն, որ նա կաշառք է ընդունել, այն հանգամանքը, որ տիկինը ջուր է խնդրել ու քննիչը նրան ջուր է տվել, խոսում է այն մասին, որ քննիչը ունեցել է բավարար ժամանակ գումարը վերադարձնելու, ինչպես նաև նույնիսկ Ա․Զ․-ին ձերբակալելու համար։ Այսինքն, Ա․Զ․-ին հաջողվել է ստեղծել հանցագործության համար նպաստավոր պայմաններ, որից Ս․Վ․-ն որոշել է ազատորեն օգտվել։ Այսինքն, հանցավոր նախահակվածությույնը ծագել էր ոչ թե քննիչի աշխատասենյակում Ա․Զ․-ի գործողության արդյունքում, այլ դրանից առաջ և նույնիսկ կարելի է ասել դրանից շատ օրեր առաջ, և նման հանգամանքում Ա․Զ․-ին մնացել էր միայն դիտարկել ու տեխնիկական միջոցներով ամրագրել քննիչի գործողությունները։ Այսինքն, նա որպես քողարկված գործակալ չի կատարել դիտման իրավունքի սահմանազանցում և օպերատիվ մարմիններին չի կարելի մեղադրել, որ հանցագործության նմանակման եղանակով կատարված ՕՀՄ-ն իրականացվել է սադրանքի եղանակով։ 
Փաստորեն, այս խնդրի լուծման համար ունկդրի հիմնական դժվարությունը կայանում է նրանում, որ նա, մանրամասնորեն վերլուծելով փաստերը, պետք է կարողանա ցույց տալ, որ մինչև քողարկված գործակալի միջամտությունը Ս․Վ․-ի  մոտ արդեն ձևավորված է եղել հանցագործության կատարման նախահակվածություն: 
Տվյալ դեպքում պատասխանը պետք է լինի, որ ՕՀՄ-ների անցկացումը չի կատարվել սադրանքի եղանակով, որ ՕՀԳ մարմինները գործել են պասիվ եղանակով, հետևաբար, նրանց գործողությունները օրինական էին ու իրավաչափ։ 

5. Արդյոք ՕՀՄ-ի արդյունքում ստացված ապացույցը միակն էր կամ վճռորոշը մեղադրական դատավճռի հիմքում ընկած ապացույցների զանգվածում։ 

Այս հարցի պատասխանը արդեն կորցնում է իր էական նշանակությունը, եթե վերևում ցույց է տրվում, որ ՕՀՄ-ի անցկացումը չի կատարվել սադրանքի եղանակով, քանի որ նույնիսկ եթե այդ ապացույցները վճռորոշ նշանակությություն են ունեցել, դա դատավարությունը անարդարացի չի դարձնում։ Միակ կամ վճռորոշ կանոնի պայմանը դառնում է էական, եթե  ապացույցը խնդրահարույց է իր ընդունելիության, հավաստիության, վերաբերելիության տեսանկյունից։ Հետևաբար, ունկդիրը կարող է պնդել, որ նույնիսկ եթե ՕՀՄ արդյունքում ստացված ապացույցները վճռորոշ նշանակություն են ունեցել քննիչի դատապարտման համար, քանի դեռ դրանց ընդունելիության հարցը կասկածի տակ չի դրվում, այդ հանգամանքը էական նշանակության չունի դատավարության արդարացիության հարցի որոշման համար։ 
Տվյալ դեպքում ՕՀՄ արդյունքում ստացված ապացույցները վճռորոշ ապացուցողական նշանակություն են ունեցել, իսկ մնացած ապացույցներն էլ ենթադրաբար բխել են այդ ապացույցներից։ Սակայն, ՕՀՄ ապացույցները ստացվել են օրինական եղանակով, առանց սադրանքի կամ թակարդման, հետևաբար, նույնիսկ եթե դրանք վճռորոշ ազդեցություն են ունեցել դատապարման համար, այդ հանգամանքը դատավարությունը անարդարացի չի դարձրել։ 
Այսպիսով, ճիշտ պատասխանը այն է․ որ հարգվել է Ս․Վ․-ի արդար դատաքննության իրավունքը Կոնվենցիայի 6-րդ հոդվածի 1-ին մասի ներքո։ 
